Hond kry gru-vonds op strandPollokstrand. Foto: PE.org.za ŉ Vrou en haar hond het Sondagoggend op ŉ babalykie afgekom op Pollokstrand in Port Elizabeth. Kol. Priscilla Naidu, woordvoerder van die polisie, het gesê die vrou het met haar hond gaan stap toe die hond skielik vooruit gehardloop het. “Die hond het op die babalykie in ŉ vlak graf afgekom. In dié stadium kan die ras en geslag van die baba nie bepaal word nie weens die gevorderde stadium van ontbinding.” Volgens Naidu was die baba vermoedelik tussen een en twee maande oud. ŉ Geregtelike doodsondersoek is begin terwyl die polisie wag op die uitslag van ŉ nadoodse ondersoek. “Die polisie versoek die gemeenskap om hulle by te staan om die ouers van die baba te probeer opspoor of met inligting vorendag te kom indien hulle weet van iemand wat onlangs geboorte gegee het, maar nie meer ŉ kind het nie.” Naidu het gesê dit is ongewoon dat ŉ kind vermis raak, dit nie aangemeld word nie en die kind dan in sulke omstandighede gevind word. Enigiemand met inligting oor die voorval kan die Humewood-polisiekantoor bel by 041 504 5088 of lt.kol. Van Meyeren by 082 457 4606.